b'\n_START_ARTICLE_\nChagain ydinkokeet\n_START_PARAGRAPH_\nChagain ydinkokeet eli Chagai-I ja Chagai II olivat 6-7 ydinkokeen sarja Pakistanissa toukokuussa 1998. Ensimm\xc3\xa4inen viiden kokeen sarja tehtiin 28. toukokuuta. Sit\xc3\xa4 seurasi yksi tai kaksi r\xc3\xa4j\xc3\xa4ytyst\xc3\xa4 kaksi p\xc3\xa4iv\xc3\xa4\xc3\xa4 my\xc3\xb6hemmin._NEWLINE_Koe oli Pakistanin vastaus naapurimaansa Intian pari viikkoa aiempiin ydinkokeisiin._NEWLINE_Pakistanilaiset tekiv\xc3\xa4t Ras Kohin alueella 28. toukokuuta 1998 2\xe2\x80\x933 ydinkoetta, jotka tuottivat yhteens\xc3\xa4 4,6 Richterin maanj\xc3\xa4ristyksen. R\xc3\xa4j\xc3\xa4hdys tapahtui noin kilometrin mittaisen tunnelin p\xc3\xa4\xc3\xa4ss\xc3\xa4, noin 185 m vuoren alla. Vuoren huippu j\xc3\xa4risi ja p\xc3\xb6llysi. Pakistanilaiset v\xc3\xa4ittiv\xc3\xa4t r\xc3\xa4j\xc3\xa4hdystehoksi 18\xe2\x80\x9340 kilotonnia. Ydinohjelman johtajan Abdul Qadeer Khanin mukaan tehtiin 5 ydinkoetta, joista suurin noin 35 kt ja muut pienempi\xc3\xa4._NEWLINE_Kharanin alueella tehtiin 30. toukokuuta 1998 testi, jossa pakistanilaiset sanoivat r\xc3\xa4j\xc3\xa4ytt\xc3\xa4neens\xc3\xa4 18 kilotonnin pommin._NEWLINE_Yhdysvallat tuomitsi kokeet jyrk\xc3\xa4sti.'